Къэрал щIыб экономикэ банкыр адэкIи къыддэлэжьэну дыщогугъ
КъБР-м и Правительствэм и УнафэщI Храмов Констатин Правительствэм и Унэм щыхуэзащ Къэрал щIыб экономикэ банкым и IуэхущIапIэу Пятигорск къалэм дэтым и унафэщI Демельханов Арсан. ЗэIущIэм щытепсэлъыхьащ лъэныкъуитIыр зэрызэдэлажьэм зегъэужьыным, апхуэдэу КъБР-мрэ Къэрал щIыб экономикэ банкымрэ мэкъумэш хозяйствэм, промышленностым, ухуэныгъэм я IэнатIэхэм щыIэ IуэхущIапIэхэм зегъэужьынымрэ ахэр щIэуэ ухуэнымрэ яхуэгъэзауэ зэщIыгъуу къащта проектхэр гъэзэщIа зэрыхъум.
Псом япэу зи гугъу ящIахэм ящыщщ сом меларди 5,6-рэ зи уасэ «Юг-Агро», сом мелард 23,5-рэ зи уасэ «Этана» проектхэр гъэзэщIэным Къэрал щIыб экономикэ банкыр зэрыхэтыр. А проектитIри ди щIыналъэм зегъэужьынымкIэ нэхъ мыхьэнэшхуэ зиIэхэм ящыщщ икIи абыхэм япкъ иткIэ Урысей Федерацэм и къэрал шэсыпIэхэр сом мелард 20-м тещIыхьауэ къратыну щогугъ.
Къэрал щIыб экономикэ банкым и щIыхуэхэри къагъэсэбэпурэ, КъБР-м щаухуа предприятэ нэхъ лъэщхэм ящыщщ «Къэббалъкъгипс» заводыр. Иджы ар нэхъ ин ящIыну, продукцэм и лIэужьыгъуэхэми хагъэхъуэну я мурадщ. Абы папщIэ къалэн зэмылIэужьыгъуэхэр зыгъэзэщIэн IуэхущIапIэу щы зытрагъэуващ, сырьем и къихыпIэ, къыщIаха мывэр щахьэж завод къызэIуахащ. А псоми трагъэкIуэдэн папщIэ Къэрал щIыб экономикэ банкым сом меларди 5 къахуиутIыпщащ.
«Къэббалъкъгипс» жэуап зэхэгъэщхьэхукIа зыхь IуэхущIапIэр ящыщщ гипс мывэ къыщыщIах IэнатIэ зиIэ предприятэ зыбжанэм. КъызэрахутамкIэ, апхуэдэ сырьеуэ а щIыпIэм щыIэр тонн мелуан 25-рэ мэхъу. Заводым и лъэщагъ псори къагъэсэбэпу хуежьа нэужь, абы илъэсым гипс мывэу къигъэсэбэпынур тонн мин 50 хуэдизщ.
ЗэIущIэм кърикIуахэм япкъ иткIэ, лъэныкъуитIым я лIыкIуэхэр зыхэт лэжьакIуэ гупыр къагъэщIэрэщIэжыну траухуащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
